**Mesto Vrútky**

 Predkladacia správa

Určené:

***na zasadnutie Mestského zastupiteľstva vo Vrútkach dňa 22.06.2021***

Názov materiálu:

**Informatívna správa o zavedení zberu kuchynského odpadu vo Vrútkach**

Dôvodová správa:

V zmysle zákona č. 79/2015 Z. z. o odpadoch v znení neskorších predpisov je mesto povinné od 1.7.2021 zaviesť zber kuchynského odpadu.

Návrh na uznesenie:

**Mestské zastupiteľstvo Vrútky**

**I. berie na vedomie**

Informatívnu správu o zavedení zberu kuchynského odpadu vo Vrútkach.

Vo Vrútkach, dňa 17.06.2021

Spracovala: Ing. Dana Pozorčiaková, referát ŽP

Predkladá: Ing. Dušan Kramár, vedúci odboru výstavby a životného prostredia

...................................................

podpis predkladateľa

**Informatívna správa o zavedení zberu kuchynského odpadu vo Vrútkach**

Zákon č.79/2015 Z. z . o odpadoch v znení neskorších predpisov ukladá obciam povinnosť zabezpečiť zavedenie a vykonávanie triedeného zberu biologicky rozložiteľných komunálnych odpadov (ďalej len „BRKO”) v rozsahu:

* biologicky rozložiteľný kuchynský odpad z domácností okrem toho, ktorého pôvodcom je fyzická osoba – podnikateľ - a právnická osoba, ktorá prevádzkuje zariadenie spoločného stravovania (ďalej len „prevádzkovateľ kuchyne”),
* jedlé oleje a tuky z domácností,
* biologicky rozložiteľné odpady zo záhrad a parkov vrátane odpadu z cintorínov (ďalej len „BRO”).

Zákon o odpadoch zakazuje zneškodňovať skládkovaním vytriedený biologicky rozložiteľný kuchynský a reštauračný odpad.

Mesto Vrútky má už zavedený zber jedlých olejov a tukov,  biologicky rozložiteľných odpadov zo záhrad vrátane odpadu z cintorínov a od 01.07.2021 zavádza už aj zber biologicky rozložiteľného kuchynského odpadu z domácnosti (KBRKO)

Zber KBRKO v našom meste bude realizovať firma Brantner Fatra s.r.o. Martin, ktorá bola vysúťažená v rámci verejnej súťaže na predmetný odpad.

Pre zber tohto odpadu bude na vyhradených stojiskách triedeného zberu umiestnených 23 ks  označených hnedých 240 l nádob. Rozpis lokalít, v ktorých budú tieto nádoby umiestnené a ich mapové rozloženie je v prílohe tejto správy. Tieto informácie budú zverejnené aj na webovej stránke mesta a v časopise Vrútočan.

Každá domácnosť dostane v rámci štartovacieho balíčka bezodplatne biologicky rozložiteľné vrecká na tento druh odpadu. Tie domácnosti, z bytových domov, ktoré budú mať záujem aj o 10 l košík, do ktorého si vrecko umiestnia, si ho budú môcť od mesta vyzdvihnúť taktiež bezodplatne. Občanom z rodinných domov budú postupne prideľované na kuchynský odpad 20 l nádoby. Tieto 20 l nádoby mesto plánuje v budúcnosti vyvážať priamo od rodinných domov. Občania, ktorí radšej uprednostnia vlastné uzatvorené koše, či už v kombinácii s rozložiteľnými vreckami alebo bez nich, tak samozrejme urobiť môžu. Do nádob nesmie byť vhadzovaný kuchynský odpad v plastových sáčkoch.

O termíne a spôsobe distribúcie košov a vreciek bude mesto informovať na webovej stránke mesta Vrútky a na stránkach časopisu Vrútočan.

V hnedých nádobách by sa mali likvidovať šupky z čistenia zeleniny a ovocia, pokazené, nahnité ovocie a zeleninu, potraviny po záruke BEZ obalov, starý chlieb a pečivo, koláče, keksy, ryža, cestoviny, zemiaky, mäso, ryby, mliečne výrobky, vajcia a škrupiny z vajec, kávové a čajové zvyšky.